b'\n_START_ARTICLE_\nLenkija Europos S\xc4\x85jungoje\n_START_PARAGRAPH_\nLenkija yra Europos S\xc4\x85jungos nar\xc4\x97 nuo 2004 m. Lenkija \xe2\x80\x93 tai viena did\xc5\xbeiausi\xc5\xb3 bei daugiausiai gyventoj\xc5\xb3 turin\xc4\x8di\xc5\xb3 ES \xc5\xa1ali\xc5\xb3.\n_START_SECTION_\nLenkijos kelias \xc4\xaf Europos S\xc4\x85jung\xc4\x85\n_START_PARAGRAPH_\nIki 1989 m. Lenkija priklaus\xc4\x97 Ekonomin\xc4\x97s savitarpio pagalbos tarybai (ESPT). Ta\xc4\x8diau jau 1988 m. rugs\xc4\x97jo m\xc4\x97n. Lenkijos politikai nutar\xc4\x97 u\xc5\xbemegzti diplomatinius santykius su Europos Bendrija bei pasira\xc5\xa1\xc4\x97 sutart\xc4\xaf tarp Lenkijos ir Europos ekonomin\xc4\x97s bendrijos. Kitais metais buvo inicijuota PHARE programa, kuri buvo skirta Lenkijos ir Vengrijos ekonomin\xc4\x97ms reformoms remti. \xc5\xa0i programa r\xc4\x97m\xc4\x97 politini\xc5\xb3 ir ekonomini\xc5\xb3 reform\xc5\xb3 vykdym\xc4\x85 Vidurio Europoje. 1990 m. gegu\xc5\xbe\xc4\x97s 25 d._NEWLINE_Lenkija pateik\xc4\x97 oficial\xc5\xb3 pra\xc5\xa1ym\xc4\x85 prad\xc4\x97ti derybas d\xc4\x97l Asociacijos sutarties su Europos Bendrija. \xc5\xa0i sutartis, vadinama Europos sutartis, buvo pasira\xc5\xa1yta 1991 m. gruod\xc5\xbeio 16 d., o \xc4\xafsigaliojo 1994 m. vasario 1 d._NEWLINE_1993 m. Europos Vadov\xc5\xb3 Taryba nustat\xc4\x97 Kopenhagos kriterijus, kurie patvirtino kvalifikacinius reikalavimus valstyb\xc4\x97ms, norin\xc4\x8dioms tapti ES nar\xc4\x97mis. 1994 m. baland\xc5\xbeio 8 d. Lenkija \xc4\xafteik\xc4\x97 oficiali\xc4\x85 parai\xc5\xa1k\xc4\x85 tapti Europos S\xc4\x85jungos nare. Ta\xc4\x8diau tik 1997 m. gruod\xc5\xbeio m\xc4\x97n. Europos Vadov\xc5\xb3 Taryba nusprend\xc4\x97 prad\xc4\x97ti derybas su \xc5\xa1e\xc5\xa1iomis ES naryst\xc4\x97s siekian\xc4\x8diomis valstyb\xc4\x97mis: Lenkija, Vengrija, \xc4\x8cekija, Slov\xc4\x97nija, Estija ir Kipru. 1998 m. kovo 31 d. Lenkija prad\xc4\x97jo derybas d\xc4\x97l naryst\xc4\x97s Europos S\xc4\x85jungoje. Prie\xc5\xa1 pradedant derybas buvo per\xc5\xbei\xc5\xabr\xc4\x97tas Lenkijos vidaus teis\xc4\x97s norm\xc5\xb3 suderinamumas su Bendrijos teise, vadinamas screening. Visi klausimai susij\xc4\x99 su Lenkijos integracija \xc4\xaf Europos S\xc4\x85jung\xc4\x85 buvo koordinuojami Europos Integracijos Komiteto, kuris buvo \xc4\xafkurtas 1996 m. spalio m\xc4\x97n._NEWLINE_2003 m. baland\xc5\xbeio 16 d. Lenkija pasira\xc5\xa1\xc4\x97 stojimo \xc4\xaf ES sutart\xc4\xaf. 2003 m. bir\xc5\xbeelio 7\xe2\x80\x938 d. Lenkijoje vyko visuotinis referendumas d\xc4\x97l naryst\xc4\x97s Europos S\xc4\x85jungoje. U\xc5\xbe naryst\xc4\x99 balsavo 77,45 proc. rink\xc4\x97j\xc5\xb3, prie\xc5\xa1 \xe2\x80\x93 22,55 proc. Referendume dalyvavo 58,85 proc. rink\xc4\x97j\xc5\xb3._NEWLINE_2004 m. gegu\xc5\xbe\xc4\x97s 1 d. Lenkija ir kitos devynios Europos \xc5\xa1alys \xc4\xafstojo \xc4\xaf Europos S\xc4\x85jung\xc4\x85.\n_START_SECTION_\nLenkija ir Europos kaimynyst\xc4\x97s politika\n_START_PARAGRAPH_\nLenkija daug prisid\xc4\x97jo prie Europos kaimynyst\xc4\x97s politikos. Jos d\xc4\x97ka ES i\xc5\xa1or\xc4\x97s politikoje atsirado Ryt\xc5\xb3 matmuo. Europos S\xc4\x85junga susidom\xc4\x97jo Ryt\xc5\xb3 Europa ir prad\xc4\x97jo demokratijos pl\xc4\x97tr\xc4\x85 \xc5\xa1iame regione. ES prad\xc4\x97jo daug d\xc4\x97mesio skirti tokioms \xc5\xa1alims, kaip Ukraina, Baltarusija, Moldova, Azerbaid\xc5\xbeanas, Armenija ir Gruzija._NEWLINE_Prie\xc5\xa1 Lenkijos integracij\xc4\x85 \xc4\xaf Europos S\xc4\x85jung\xc4\x85, Lenkijos politikai band\xc4\x97 sustiprinti ekonomin\xc4\xaf bendradarbiavim\xc4\x85 su kaimynin\xc4\x97mis \xc5\xa1alimis. \xc5\xa0ios pastangos buvo \xc4\xafd\xc4\x97tos tam, kad po ES pl\xc4\x97tros Europos \xc5\xbeemyne nesusikurt\xc5\xb3 naujos skiriamosios linijos. Jau 1998 m. Lenkijos u\xc5\xbesienio reikal\xc5\xb3 ministras prof. Bronis\xc5\x82aw Geremek ragino sukurti ES i\xc5\xa1or\xc4\x97s politikoje Ryt\xc5\xb3 matmen\xc4\xaf. 2002 m. Lenkijos prezidentas Aleksander Kwa\xc5\x9bniewski i\xc5\xa1k\xc4\x97l\xc4\x97 Rygos iniciatyv\xc4\x85, kuri tur\xc4\x97jo sustiprinti Vidurio, Ryt\xc5\xb3 ir Piet\xc5\xb3 Europos \xc5\xa1ali\xc5\xb3 ry\xc5\xa1ius. Regioninis bendradarbiavimas, apimantis 17 \xc5\xa1ali\xc5\xb3, tur\xc4\x97jo remti transformacijos procesus ir kovoti su nusikalstamumu ir terorizmu. 2003 m. kovo m\xc4\x97n. Var\xc5\xa1uvoje vyko konferencija "Rygos iniciatyva - Europa be padalijim\xc5\xb3". Lenkija pasinaudojo savo pirmininkavimu Vidurio Europos Iniciatyvoje tam, kad padidinti Europos S\xc4\x85jungos susidom\xc4\x97jim\xc4\x85 Ryt\xc5\xb3 Europa. Lenkija si\xc5\xabl\xc4\x97 vykdyti lanks\xc4\x8di\xc4\x85 ES u\xc5\xbesienio politik\xc4\x85 ir pl\xc4\x97toti individualius santykius su kiekviena Ryt\xc5\xb3 Europos valstybe bei stiprinti \xc5\xbemogi\xc5\xa1kuosius santykius._NEWLINE_Lenkija aktyviai dalyvauja Ryt\xc5\xb3 Partneryst\xc4\x97s iniciatyvoje. 2010 m. sausio m\xc4\x97n. Ispanijos pirmininkavimo ES Tarybai metu, Lenkija organizavo Ryt\xc5\xb3 Partneryst\xc4\x97s seminar\xc4\x85, kuriame buvo aptariama ES parama Ryt\xc5\xb3 Partneryst\xc4\x97s \xc5\xa1alims. 2010 m. gegu\xc5\xbe\xc4\x97s m\xc4\x97n. Lenkijos u\xc5\xbesienio reikal\xc5\xb3 ministro R. Sikorskio iniciatyva Sopote vyko neformalus ES ir Ryt\xc5\xb3 Partneryst\xc4\x97s \xc5\xa1ali\xc5\xb3 u\xc5\xbesienio reikal\xc5\xb3 ministr\xc5\xb3 susitikimas. Susitikimo metu buvo nutarta sukurti Ryt\xc5\xb3 partneryst\xc4\x97s iniciatyvos \xe2\x80\x9edraug\xc5\xb3 grup\xc4\x99\xe2\x80\x9c, kuri vienyt\xc5\xb3 \xc5\xa1alis, kaip Rusija, norin\xc4\x8dias dalyvauti Ryt\xc5\xb3 Partneryst\xc4\x97s programose ir b\xc5\xabti informuotomis apie jas.  Ryt\xc5\xb3 partneryst\xc4\x97s iniciatyvos \xe2\x80\x9edraug\xc5\xb3 grup\xc4\x97\xe2\x80\x9c tur\xc4\x97jo \xc4\xafrodyti, kad Ryt\xc5\xb3 partneryst\xc4\x97 n\xc4\x97ra Europos S\xc4\x85jungos prie\xc5\xa1i\xc5\xa1ko nusiteikimo prie\xc5\xa1 Rusij\xc4\x85 \xc4\xafrodymas._NEWLINE_Ryt\xc5\xb3 partneryst\xc4\x97 buvo vienu i\xc5\xa1 prioritet\xc5\xb3 Lenkijos pirmininkavimo Europos S\xc4\x85jungos Tarybai metu. Lenkija siek\xc4\x97 sustiprinti Ryt\xc5\xb3 Europos kaimynyst\xc4\x97s politik\xc4\x85. Antrasis Ryt\xc5\xb3 partneryst\xc4\x97s vir\xc5\xa1\xc5\xabni\xc5\xb3 susitikimas vyko Var\xc5\xa1uvoje 2011 m. rugs\xc4\x97jo 29-30 d., kuriame dalyvavo vis\xc5\xb3 Europos S\xc4\x85jungos \xc5\xa1ali\xc5\xb3 ir penki\xc5\xb3 Ryt\xc5\xb3 partneryst\xc4\x97s valstybi\xc5\xb3 ar vyriausybi\xc5\xb3 vadovai bei Europos S\xc4\x85jungos institucij\xc5\xb3 atstovai. Baltarusija buvo vienintel\xc4\x97 Ryt\xc5\xb3 partneryst\xc4\x97s \xc5\xa1alis, kuri nedalyvavo susitikime._NEWLINE_Susitikimo metu buvo priimta Jungtin\xc4\x97 deklaracija, kurioje buvo ra\xc5\xa1oma apie tolesn\xc4\xaf bendradarbiavim\xc4\x85 tarp Europos S\xc4\x85jungos ir Ryt\xc5\xb3 partneri\xc5\xb3. Deklaracijoje buvo pabr\xc4\x97\xc5\xbeta, kad bendradarbiavimas yra pagr\xc4\xafstas bendromis vertyb\xc4\x97mis, buvo pripa\xc5\xbeinti europiniai siekiai Ryt\xc5\xb3 partneryst\xc4\x97s \xc5\xa1ali\xc5\xb3 bei buvo paskelbtas Ryt\xc5\xb3 partneryst\xc4\x97s \xc5\xa1ali\xc5\xb3 pasirengimas integruotis \xc4\xaf ES vidaus rink\xc4\x85, o ateityje buvo planuojama sukurti bendr\xc4\x85 ekonomin\xc4\x99 erdv\xc4\x99, kuri apimt\xc5\xb3 ES ir Ryt\xc5\xb3 partneryst\xc4\x97s \xc5\xa1alis. Deklaracijoje akcentuota buvo viz\xc5\xb3 re\xc5\xbeimo supaprastinimo bei visi\xc5\xa1kas jo liberalizavimo reik\xc5\xa1m\xc4\x97. Be to, nurodyta buvo, kad iki 2011 m. tur\xc4\x97t\xc5\xb3 b\xc5\xabti baigtos derybos d\xc4\x97l asociacijos susitarimo su Ukraina bei tur\xc4\x97t\xc5\xb3 prasid\xc4\x97ti derybos d\xc4\x97l glaudaus bendradarbiavimo ir visapusi\xc5\xa1kos laisvosios prekybos zonos suk\xc5\xabrimo tarp ES bei Gruzijos ir Moldovos. Susitikimo metu buvo apibr\xc4\x97\xc5\xbeti partneryst\xc4\x97s tikslai artimiausiems porai met\xc5\xb3._NEWLINE_Siekiant pagerinti sektori\xc5\xb3 bendradarbiavim\xc4\x85 tarp ES ir Ryt\xc5\xb3 partneryst\xc4\x97s \xc5\xa1ali\xc5\xb3, Lenkija savo pirmininkavimo ES Tarybai metu organizavo daug susitikim\xc5\xb3 ministr\xc5\xb3 lygiu bei auk\xc5\xa1tesni\xc5\xb3j\xc5\xb3 pareig\xc5\xabn\xc5\xb3 ir ekspert\xc5\xb3 susitikimus.\n_START_SECTION_\nLenkija ir ES bendra u\xc5\xbesienio ir saugumo politika\n_START_PARAGRAPH_\nLenkija skepti\xc5\xa1kai \xc5\xbei\xc5\xabri \xc4\xaf ES bendr\xc4\x85 u\xc5\xbesienio ir saugumo politik\xc4\x85 bei pasisako prie\xc5\xa1 didesni\xc5\xb3 gali\xc5\xb3 suteikim\xc4\x85 Europos S\xc4\x85jungai u\xc5\xbesienio ir saugumo politikos srityje. Tokios ES \xc5\xa1alys, kaip Pranc\xc5\xabzija ir Vokietija, nori palankesni\xc5\xb3 santyki\xc5\xb3 su Rusija. Ta\xc4\x8diau, Lenkija turi \xc4\xaftemptus santykius su Rusija ir nenori keisti savo politikos Rusijos at\xc5\xbevilgiu. Be to, Lenkija bijo, kad didesn\xc4\x97s ES kompetencijos u\xc5\xbesienio ir saugumo politikos srityje pa\xc5\xbeeis Lenkijos nacionalinius interesus ir suverenum\xc4\x85._NEWLINE_Lenkija skepti\xc5\xa1kai \xc5\xbei\xc5\xabri \xc4\xaf ES galimybes saugumo ir gynybos politikoje, tod\xc4\x97l pirmenyb\xc4\x99 teikia santykiams su NATO ir JAV. Lenkija dalyvauja ES krizi\xc5\xb3 valdymo operacijose. Lenkijos kariai dalyvavo arba dalyvauja ES misijose Bosnijoje ir Hercegovinoje, Makedonijoje, Kongo Demokratin\xc4\x97je Respublikoje, Moldovos ir Ukrainos pasienyje, Irake, Gruzijoje, Afganistane, Kosove, Somalyje, Mali.\n_START_SECTION_\nLenkija ir Europos S\xc4\x85jungos pl\xc4\x97tra\n_START_PARAGRAPH_\nLenkija remia tolesni\xc4\x85 Europos S\xc4\x85jungos pl\xc4\x97tr\xc4\x85 bei atkreipia d\xc4\x97mes\xc4\xaf \xc4\xaf b\xc5\xabtinyb\xc4\x99 panaikinti deryb\xc5\xb3 d\xc4\x97l naryst\xc4\x97s atitolinim\xc4\x85. Lenkija remia Juodkalnijos, Serbijos ir Turkijos siekius tapti ES nar\xc4\x97mis. Lenkija pritar\xc4\x97 sprendimui suteikti Albanijai kandidat\xc4\x97s \xc4\xaf ES status\xc4\x85. Lenkijos politik\xc5\xb3 nuomone, pri\xc4\x97mimas vis\xc5\xb3 Balkan\xc5\xb3 valstybi\xc5\xb3 ir Turkijos \xc4\xaf ES \xc4\xafrodys, kad ES vidaus transformacija yra baigta, be to \xc5\xa1i\xc5\xb3 \xc5\xa1ali\xc5\xb3 naryst\xc4\x97 Europos S\xc4\x85jungoje sustiprins viso regiono stabilum\xc4\x85. Lenkija dalyvauja neformalioje grup\xc4\x97je (Talino grup\xc4\x97), remian\xc4\x8dioje ES pl\xc4\x97tr\xc4\x85. Talino grup\xc4\x97je dalyvauja \xc5\xa0vedija, Suomija, Estija, Latvija, Lietuva, \xc4\x8cekija, Vengrija, Rumunija, Italija, Ispanija ir Jungtin\xc4\x97 Karalyst\xc4\x97.'